Broj: 711-I-622-P-80/18-06-16

Zagreb, 27. travnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa protiv rukovodeće državne službenice Lorete Bertoša-Kušen, glavne tajnice Ministarstva vanjskih i europskih poslova,** na 8. sjednici, održanoj 27. travnja 2018.g., donosi sljedeću

**ODLUKU**

**Postupak za odlučivanje o sukobu interesa protiv rukovodeće državne službenice Lorete Bertoša-Kušen, glavne tajnice Ministarstva vanjskih i europskih poslova, neće se pokrenuti, zbog povrede članaka 8. i članka 9. ZSSI-a, s obzirom da je rukovodeća državna službenica dostavila pisano očitovanje kojim je opravdala propust utvrđen u postupku redovite provjere podataka iz izvješća o imovinskom stanju dužnosnika, te isti i ispravila prema uputi navedenoj u zaključku Povjerenstva.**

Obrazloženje

Povjerenstvo je 14. ožujka 2018. g. zaprimilo dvije istovjetne neanonimne prijave o mogućem sukobu interesa koje su podnesene protiv rukovodeće državne službenice Lorete Bertoša-Kušen, te zaprimljene u knjizi ulazne pošte pod brojem: 711-U-920-P-80/18-01-1 i 711-U-921-P-80/18-02-1, povodom kojih se vodi predmet broj: P-80/18.

 U predmetnim prijava u bitnome se navodi kako je rukovodeća državna službenica Loreta Bertoša-Kušen propustila u dostavljenim izvješćima o imovinskom stanju dužnosnika navesti podatak o poslovima koje je obavljala 12 mjeseci prije nego je imenovana rukovodećom državnom službenicom.

Povjerenstvo je povodom podnesenih prijava pristupilo provjeri podataka koje se navode u prijavama i izvršilo uvid u podnesena izvješća o imovinskom stanju rukovodeće državne službenice Lorete Bertoša-Kušen, te utvrdilo kako je imenovana rukovodeća državna službenica 07. srpnja 2017. g. podnijela Povjerenstvu izvješće o imovinskom stanju dužnosnika povodom imenovanja na mjesto glavne tajnice Ministarstva vanjskih i europskih poslova, dok je 22. kolovoza 2017. g. imenovana podnijela izvješće o imovinskom stanju dužnosnika povodom ispravka podataka u vezi s obnašanjem navedene službe.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 3. ZSSI-a propisano je kako se odredbe članka 8., članka 9. i članka 10, glave III, članka 42. do 46. i članka 55. stavka 3. ZSSI-a odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja, stoga je rukovodeća državna službenica Loreta Bertoša-Kušen, povodom obnašanja službe glavne tajnice Ministarstva vanjskih i europskih poslova, obvezna postupati sukladno navedenim odredbama ZSSI-a.

Uvidom u registar rukovodećih državnih službenika koje imenuje Vlada Republike Hrvatske, a koji ustrojava i vodi Povjerenstvo, utvrđeno je kako je Loreta Bertoša-Kušen kao glavna tajnica Ministarstva vanjskih i europskih poslova upisana u registar s danom stupanja u službu 31. ožujka 2017. g.

Povjerenstvo je na temelju članka 24. ZSSI-a provelo redovitu provjeru podataka iz podnesenih izvješća o imovinskom stanju rukovodeće državne službenice prikupljanjem i usporedbom prijavljenih podataka o imovini s pribavljanim podacima od Porezne uprave i drugih nadležnih tijela Republike Hrvatske.

Na temelju prikupljenih podataka Povjerenstvo je utvrdilo nesklad između podataka koji su navedeni u izvješću o imovinskom stanju dužnosnika i podataka s kojima raspolažu nadležna državna tijela. Naime, rukovodeća državna službenica Loreta Bertoša-Kušen propustila je u dostavljenim izvješćima o imovinskom stanju dužnosnika, povodom imenovanja na mjesto rukovodeće državne službenice i povodom ispravka podataka u vezi s obnašanjem iste, navesti podatak o obavljanju poslova u Ministarstvu vanjskih poslova i europskih integracija u razdoblju od 12 mjeseci prije početka obavljanja poslova rukovodeće državne službenice, kao i primitke koje je ostvarila s te osnove. Povjerenstvo je neposrednim uvidom u Informatički sustav Porezne uprave utvrdilo kako je imenovana rukovodeća službenica u razdoblju od 30. ožujka 2016. g. do 30. ožujka 2017. g., odnosno u razdoblju od 12 mjeseci prije imenovanja za glavnu tajnicu ministarstva europskih i vanjskih poslova, bila u radnom odnosu u Ministarstvu vanjskih poslova i europskih integracija i u navedenom tijelu je ostvarivala primitke.

Člankom 26. i člankom 27. ZSSI-a propisano je da će Povjerenstvo bez odlaganja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća o imovinskom stanju dužnosnika i stanja imovine dužnosnika kako proizlazi iz pribavljanih podataka od nadležnih tijela iz članka 24. toga Zakona. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva. Ako dužnosnik ne dostavi Povjerenstvu pisano očitovanje iz članka 26. ZSSI-a u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljanim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi članka 8. i članka 9. toga Zakona, te će o tome obavijestiti nadležna državna tijela.

Povjerenstvo je zaključkom, broj: 711-I-376-P-80/18-03-10 od 16. ožujka 2018. g. pozvalo rukovodeću državnu službenicu Loretu Betoša-Kušen da se u roku od 15 dana od dana primitka zaključka očituje o utvrđenom neskladu i priloži odgovarajuću dokumentaciju.

Rukovodeća državna službenica Loreta Betoša-Kušen u navedenom roku dostavila je pisano očitovanje u kojem je navela kako je omaškom propustila navesti podatak o poslu koji je obavljala 12 mjeseci prije imenovanja rukovodećom državnom službenicom u Ministarstva vanjskih i europskih poslova smatrajući kako se navedena rubrika odnosi na dužnosničke poslove koje je dužnosnik obavljao prije stupanja na dužnost za koju podnosi izvješće o imovinskom stanju dužnosnika, a kako je bila zaposlena djelatnica spomenutog Ministarstva od 01. studenog 1992. g., dakle nije obnašala dužnost niti bila rukovodeći državni službenik, smatrala je kako je isto nepotrebno popuniti. Uz očitovanje rukovodeća državna službenica Loreta Bertoša-Kušen dostavila je izvješće o imovinskom stanju dužnosnika u kojem je ispravila propust na koji je ukazan zaključkom Povjerenstva, čime su podaci u izvješću o imovinskom stanju dužnosnika u skladu s podacima pribavljanim u postupku redovite provjere podataka.

Kako je rukovodeća državna službenica Loreta Bertoša-Kušen dostavila pisano očitovanje kojim je opravdala propust, te ispravila nedostatak u podnesenom izvješću o imovinskom stanju dužnosnika u skladu s podacima koje proizlaze iz pribavljanih podataka od nadležnih tijela, Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Loreta Bertoša-Kušen, elektronička dostava
2. Podnositelj prijave, e-mail
3. Objava na internetskoj stranici Povjerenstva
4. Pismohrana